苏轼
九日次定国韵
朝菌无晦朔，蟪蛄疑春秋。
南柯已一世，我眠未转头。
仙人视吾曹，何异蜂蚁稠。
不知蛮触氏，自有两国忧。
我观去来今，未始一念留。
奔驰竟何得，而起无穷羞。
王郎误涉世，屡献久不酬。
黄金散行乐，清诗出穷愁。
俯仰四十年，始知此生浮。
轩裳陈道路，往往儿童收。
封侯起大第，或是君家驺。
似闻负贩人，中有第一流。
炯然径寸珠，藏此百结裘。
意行无车马，倏忽略九州。
邂逅独见之，天与非人谋。
笑我方醉梦，衣冠戏沐猴。
力尽病骐骥，伎穷老伶优。
北山有云根，寸田自可櫌。
会当无何乡，同作逍遥游。
归来城郭是，空有累累丘。